**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 30.08.2023, ora 08:00 – 31.08.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 31.08.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 30.08.2023, la ora 11:30, **Avertizarea Hidrologică nr. 111 – COD GALBEN / COD PORTOCALIU**, valabilă în intervalul *30.08.2023 ora 12:00 – 31.08.2023 ora 14:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Vişeu, Iza, Tur, Someş, Crasna, Ier, Barcău, Crişul Repede, Crişul Negru, Crişul Alb, Mureş, Bega Veche, Bega, Timiş, Bârzava, Moraviţa, Caraş, Nera, Cerna, Jiu, Olt, Argeş, Ialomiţa, Siret, Prut, râurile din Dobrogea*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BUZĂU, CARAŞ-SEVERIN, CLUJ, CONSTANŢA, COVASNA, DÂMBOVIŢA, DOLJ, GALAŢI, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TIMIŞ, TULCEA, VASLUI, VÂLCEA şi VRANCEA (37 prefecturi) – COD GALBEN;*

*- BACĂU, BIHOR, BISTRIŢA-NĂSĂUD, CLUJ, COVASNA, GALAŢI, HARGHITA, IALOMIŢA, IAŞI, MARAMUREŞ, NEAMŢ, PRAHOVA, SĂLAJ, SATU MARE, VASLUI şi VRANCEA (16 prefecturi) - COD PORTOCALIU*.

**RÂURI**

**Debitele au fost în general în creştere** datorită precipitațiilor căzute în interval şi propagării, exceptând râurile din bazinul Vedea, bazinele inferioare ale Jiului, Oltului, Argeşului, cursul Prutului şi râurile din Dobrogea unde au fost staționare.

Debitele se situează la valori sub mediile multianuale lunare, cu coeficienți moduli cuprinși între 30-80 %, mai mari pe râurile din bazinele: Vişeu, Tur, Someşul Mare şi Olt mijlociu şi mai mici (sub 30% din normalele lunare) pe râurile din bazinele hidrografice: Tur, Crişul Negru, Olt, Rm. Sărat, Bârlad, Tazlău, Jijia, pe afluenții Bistriței inferioare, pe unii afluenți din bazinul inferior al Jiului, din bazinul Oltului, bazinul superior al Argeşului și pe râurile din Dobrogea.

Se situează peste **COTA DE ATENȚIE** râul Tecucel la stația hidrometrică Tecuci (360+33)-jud. GL.

Este în vigoare **Avertizarea Hidrologică Nr. 111** din 30.08.2023.

În interval au fost emise cinci **AVERTIZĂRI HIDROLOGICE** şi o **ATENȚIONARE HIDROLOGICĂ** pentru fenomene imediate.

**Debitele vor fi în general în creştere** datorită precipitațiilor prognozate și propagării exceptând râurile din Dobrogea unde vor fi staționare.

În jumătatea de est şi în nordul țării se pot produce scurgeri importante pe versanți, torenți, pâraie, viituri rapide cu posibile efecte de inundații locale şi creşteri importante de debite şi niveluri, cu posibile depăşiri ale **COTELOR DE APĂRARE** pe unele râuri mici, datorită precipitațiilor torențiale, sub formă de aversă, însemnate cantitativ, prognozate.

Rămâne în vigoare **Avertizarea Hidrologică nr. 111** din 30.08.2023, până la ora 14:00.

**DUNĂRE**

**Debitul la intrarea în țară (secțiunea Baziaș) în intervalul 30 – 31.08.2023 a fost staționar,** având valoarea de 3200 m3/s, sub media multianuală a lunii august (4300 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi staţionar (3200 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 30.08.2023, ora 09:00 –31.08.2023, ora 06:00**

**Administraţia Naţională de Meteorologie** (A.N.M.) a emis în data de 30.08.2023, la ora 10:00, **Avertizarea Meteorologică nr. 121**, conform căreia:

**- COD GALBEN:** ,,*În intervalul 30 august, ora 10 – 31 august, ora 02, în cea mai mare parte a țării, vor fi perioade cu instabilitate atmosferică. Aceasta se va manifesta prin averse, descărcări electrice, intensificări de scurtă durată ale vântului (rafale de 55...65 km/h) și izolat vijelii și grindină. În intervale scurte de timp sau prin acumulare cantitățile de apă vor fi de 25...30 l/mp și izolat peste 40 l/mp.”*

**- COD PORTOCALIU:** ,,*În nordul și estul Munteniei, estul Transilvaniei și în Moldova, vor fi perioade cu instabilitate atmosferică accentuată. Vor fi intensificări ale vântului (rafale în general de 70...80 km/h), pe arii restrânse vijelii puternice, averse torențiale, descărcări electrice și grindină. În intervale scurte de timp (1-3 ore) sau prin acumulare cantitățile de apă vor fi de 35...40 l/mp și izolat peste 50...60 l/mp.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, GALAŢI, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SATU MARE, SIBIU, SUCEAVA, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (38 prefecturi) – COD GALBEN;*

*- - BACĂU, BOTOŞANI, BRAŞOV, BRĂILA, BUZĂU, CĂLARAŞI, COVASNA, DÂMBOVIŢA, GALAŢI, HARGHITA, IALOMIŢA, IAŞI, NEAMŢ, PRAHOVA, SUCEAVA, VASLUI și VRANCEA (17 prefecturi) – COD PORTOCALIU.*

**ÎN ŢARĂ**

Vremea a fost în general instabilă și s-a răcorit în toată țara, cu excepția zonei de sud-est, unde scăderea de temperatură nu a fost atât de importantă, astfel că după-amiaza a fost călduroasă, cu disconfort termic ridicat și pe arii restrânse caniculă. Indicele temperatură-umezeală (ITU) a atins sau a depășit pragul critic de 80 de unități în sudul, centrul și estul Munteniei, în sudul Moldovei și local în Dobrogea. Gradul de instabilitate atmosferică a fost ridicat în cea mai mare parte a țării, și s-a manifestat prin înnorări accentuate, averse ce au avut și caracter torențial și descărcări electrice pe arii relativ extinse. Pe alocuri în Moldova, nordul și estul Munteniei și în Transilvania fenomenele au fost severe, cu rafale puternice ale vântului, ce au atins viteze de peste 55...65 km/h și izolat de peste 80 km/h și vijelii (consemnate de stații meteo din județele Bistrița Năsăud, Cluj, Mureș, Neamț, Galați și Ialomița), iar în intervale scurte de timp sau prin acumulare cantitățile de apă au depășit local 25...40 l/mp și pe suprafețe mai restrânse (în județele Prahova, Vrancea, Vaslui, Neamț și Iași) s-au înregistrat peste 50...70 l/mp (până la 121.5 l/mp la postul hidro Tulnici din județul Vrancea). Pe arii restrânse au fost căderi de grindină (confirmate pentru județele Bacău, Neamț, Vaslui, Buzău, Mureș, Bistrița-Năsăud și Maramureș). Pe alocuri au fost intensificări ale vântului și în restul teritoriului, dar la intensitate mai redusă. Temperaturile maxime s-au încadrat între 20 de grade la Târgu Secuiesc și 35 de grade la Oltența, Călărași, Urziceni, București Filaret și Cernavoda, iar la ora 06 valorile termice erau cuprinse între 11 grade la Miercurea Ciuc, Voineasa și Huedin și 25 de grade la Constanța Dig.

***Observație:*** *de ieri dimineață, de la ora 6, au fost în vigoare 63 mesaje de alertă pentru fenomene meteorologice periculoase imediate, respectiv:*

*- 10 avertizări cod roșu (5 emise de către CNPM București pentru Muntenia, 4 de către SRPV Bacău și 1 la SRPV Timișoara);*

*- 28 avertizări cod portocaliu (8 emise de către CNPM București pentru Muntenia - dintre care 1 emisă pentru SRPV Cluj-Napoca, 6 emise de către SRPV Cluj-Napoca, 5 emise de către SRPV Sibiu, 4 emise de către SRPV Bacău, 3 emise de SRPV Timișoara și 2 emise de către SRPV Constanța);*

*- 25 de atenționări cod galben (8 emise de către SRPV Timișoara, 7 de către CNPM București pentru Muntenia, 5 la SRPV Craiova, 2 de către SRPV Bacău, 2 la SRPV Sibiu și 1 emisă de către SRPV Constanța).*

**LA BUCUREŞTI**

Deși valorile termice au marcat o scădere față de ziua precedentă, vremea s-a menținut călduroasă, caniculară în cursul după-amiezii. Disconfortul termic a fost ridicat, iar indicele temperatură-umeazlă (ITU) a atins și a depășit ușor pragul critic de 80 de unități. Cerul a fost variabil, cu înnorări seara și în prima parte a nopții, când au fost averse și descărcări electrice. Vântul a suflat slab și moderat, cu intensificări trecătoare de peste 35...40 km/h. Temperatura maximă a fost de 34 de grade la Băneasa și Afumați și 35 de grade la Filaret, iar la ora 06 se înregistrau 17 grade la Băneasa și 19 grade la Afumați și Filaret.

**3. Prognoza meteorologică în intervalul 31.08.2023, ora 09:00 –01.09.2023, ora 09:00**

**ÎN ŢARĂ**

În vestul, nordul și centrul țării, precum și în zonele montane, pe timpul zilei vor fi înnorări temporare și pe arii relativ extinse averse, trecător însoțite de descărcări electrice. În restul teritoriului cerul va fi variabil, cu înnorări temporar accentuate în orele după-amiezii când local vor fi averse și descărcări electrice, cu precădere în estul Munteniei și în Dobrogea. Vor fi condiții de grindină, iar izolat cantitățile de apă vor depăși 15...25 l/mp. În cursul nopții, ploile vor mai fi posibile cu totul izolat, cerul se va degaja și pe spații mici se va forma ceață. Vântul va sufla slab și moderat, pe alocuri cu ușoare intensificări. Temperaturile maxime vor fi cuprinse între 21 și 31 de grade, local mai ridicate până spre 32...34 de grade în sud-est, unde după-amiaza va fi călduroasă, cu disconfortul termic ridicat și indice temperatură umezeală (ITU) ce va mai atinge pe arii restrânse pragul critic de 80 de unități. Minimele termice vor fi cuprinse între 10 grade în depresiunile Carpaților Orientali și 21...22 de grade pe litoral.

**LA BUCUREŞTI**

Vremea va fi în general frumoasă. Cerul va fi variabil, cu unele înnorări după-amiaza și seara, când vor fi condiții pentru ploi de scurtă durată și descărcări electrice. Vântul va sufla slab și moderat. Temperatura maximă se va situa în jurul a 31 de grade, iar cea minimă va fi de 14...17 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 29.08.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stația CJ-3 (mun. Cluj-Napoca)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Argeș*** și ***Garda Naţională de Mediu - Comisariatul Judeţean*** ***Argeș*** informează despre producerea, în data de 30.08.2023, în jurul orei 12:30, unei poluări accidentale a aerului cu gaze, în zona localităţii Bascov (strada Serelor), judeţul Argeș, din cauza avarierii unei conducte de gaze în urma efectuării unor lucrări de curățare stradală. A fost oprită alimentarea cu gaz. I.S.U. Argeș a intervenit în vederea prevenirii unor eventuale incidente.

1. **În domeniul solului şi vegetaţiei**

***Agenţia pentru Protecţia Mediului Vaslui*** informează despre producerea, în data de 30.08.2023, în jurul orei 19:55, unui accident rutier pe DN 24, în zona localității Crasna, comuna Albești, județul Vaslui, în care au fost implicate două autovehicule: un autoturism și o autocisternă cu două compartimente, încărcată cu 10 tone benzină și 20 tone motorină (expeditor: OMV Petrom). În urma evenimentului rutier, care s-a produs la circa 2,5 km de zona locuită, nu au fost observate scurgeri de combustibil. Echipele I.S.U. Vaslui au intervenit la fața locului. Accidentul s-a soldat cu două victime.

***Garda Forestieră Suceava*** informează despre producerea, în data de 28.08.2023, ora 17:00, unui incendiu de vegetație pe raza Ocolului Silvic Oituz, în zona localităţii Bogdănești, judeţul Bacău. A fost afectată o suprafață totală de 0,73 ha în fond forestier de stat. Incendiul a fost stins în aceeaşi zi, la ora 20:30, de către personalul silvic, pompieri și cetățeni. Cauza izbucnirii incendiului: foc deschis în spații deschise.

***Garda Forestieră Suceava*** informează despre producerea, în data de 29.08.2023, ora 14:00, unui incendiu de litieră pe raza Ocolului Silvic Pojorâta. A fost afectată o suprafață de 0,15 ha în fond forestier privat. Incendiul a fost stins în aceeaşi zi, la ora 22:00, de către personalul silvic, pompieri și cetățeni. Cauza izbucnirii incendiului: foc deschis în spații deschise.

***Garda Forestieră Focșani*** informează despre producerea, în data de 29.08.2023, ora 16:51, unui incendiu de vegetație pe raza Ocolului Silvic Vaslui, în zona localităţii Rediu, judeţul Vaslui. A fost afectată o suprafață de 0,5 ha în fond forestier de stat. Incendiul a fost stins în aceeaşi zi, la ora 17:30, de către personalul silvic, pompieri și cetățeni. Cauza izbucnirii incendiului: utilizarea focului deschis.

***Garda Forestieră Râmnicu Vâlcea*** informează despre producerea, în data de 29.08.2023, ora 22:00, unui incendiu de litieră pe raza Ocolului Silvic Caracal, în zona localităţii Gostavățu, judeţul Olt. A fost afectată o suprafață de 0,5 ha în fond forestier de stat. Incendiul a fost stins în aceeaşi zi, la ora 23:00, de către personalul silvic, pompieri și cetățeni. Cauza izbucnirii incendiului: utilizarea focului deschis.

***Garda Forestieră Suceava*** informează despre producerea unor doborâturi de vânt, în data de 20.08.2023, care au afectat o suprafaţă totală de 5,2 ha de arboret de rășinoase, cu vârsta între 25-135 de ani, fiind estimat un volum de masă lemnoasă doborâtă de circa 1300 m.c., în fond forestier proprietate publică a statului, în zona de munte din cadrul O.S. Broșteni, judeţul Suceava. S-au luat următoarele măsuri: identificare, semnalare și raportare.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 29.08.2023-30.08.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.